नागरिक दैनिकमा २०७५ वैशाख ३ गते सोमबार ‘पूर्वप्रधानन्यायाधीश : को कस्ता’ शीर्षकको लेख प्रकाशित भएपछि केही मित्र तथा टिप्पणीकारले केही पूर्वप्रधानन्यायाधीशको नामै लिएर निजहरूकाबारेमा पनि लेख्न सल्लाह दिएका थिए। कुनै लेख लेख्नुको तत्कालको आवश्यकता र सन्दर्भ सधैँ सबै ब्यक्तिको हकमा लागु हुन सक्दैन। कुनै सन्दर्भमा आवश्यक परेमा निजहरूका सम्बन्धमा लेख्नुपर्ने दिन आएछ भने लेखिएला, तसर्थ सबैको बारेमा त्यसरी लेखिँदैन । लेखन र सन्दर्भबीचको सम्बन्ध अनुरोधमा भन्दा आवश्यकताका आधारमा हुन्छ। सर्वोच्च अदालत भवनमा रहेको सम्भवतः सर्वोच्च अदालतका धेरै न्यायाधीशहरूको पाइलै नपरेको पुस्तकालयको भित्तामा सबै पूर्वप्रधानन्यायाधीशको तस्बिर टाँगिएका छन्, आवश्यक परेमा त्यसबाट विवरण लिन सकिन्छ। यस प्रसंग सर्वोच्च अदालतबाट अवकाश प्राप्त एकजना न्यायाधीशको भनाइ साभार गरेर टुङ्ग्याउन चाहन्छु– जेहोस, यस लेखबाट अदालत र न्यायपरिषद्भन्दा बाहिर पनि न्यायाधीशहरूको नेकीबदी राख्ने गरिँदो रहेछ भन्ने सन्देश प्रवाह भएको छ।
